Hof beveel SAUK-bedryfshoof moet geskors word | Maroela Media
Die Wes-Kaapse hooggeregshof het Vrydag beveel dat Hlaudi Motsoeneng, omstrede bedryfshoof van die SAUK, dadelik geskors moet word.
“Die hof het beveel dat hy geskors moet word hangende die uitkoms van ŉ tugverhoor,” het DA-LP Gavin Davis gesê. “Die tugverhoor moet binne 60 dae plaasvind, onder leiding van ŉ onafhanklike persoon.”
Thuli Madonsela, die Openbare Beskermer, het in Februarie onder meer bevind dat Motsoeneng se aanstelling onregmatig was, dat hy in een jaar ŉ salarisverhoging van R900 000 (van R1,5 miljoen tot R2,4 miljoen) gekry het en dat hy gelieg het oor sy kwalifikasies. Sy het destyds ook beveel dat daar binne 90 dae ŉ nuwe bedryfshoof aangestel moet word.
Faith Muthambi, minister van kommunikasie, het Motsoeneng se permanente aanstelling in Junie aangekondig. Madonsela het hierna aangekondig dat sy weer ŉ ondersoek oor Motsoeneng gaan doen.
Die DA het ŉ hooggeregshofaansoek gebring om Motsoeneng se aanstelling tersyde te stel. Muthambi en die SAUK het die aansoek teengestaan.